Minen vruntlicken ghrod stedes tho voren vnde wess jk gudes vormach to allen tyden. Wetet erwerdige her mester Pauel, besunderge gude vrund, dat jk jwer leue sunderges nicht en weit to schryuen dan jk my des vorhoppe dat gy de [½] last soltes myt den twen tonnen, de ouer gebleuen weren, vnde mynen breff wol vntfangen hebben vnde vorstan hebben. Vorder wetet, leue mester Pauel, dat jk hir entfangen hebbe* van juwent wegen van dem schipper Per Oloffsoen ij tonne botter, de hebben hir gewogen aldus dat is nv j lis:tt vnde ij [mark] mynne, den ij tonne botter, de tonne vor vi[½] [mark], so hir nv vor kofft is xii[½] [mark] r. g.; jtem noch vt dem scheppe entfangen j last ossemunt, de last an genomen, so hir nv de kopp van is ist xxx [mark] r. g.; ok is de ossemunt hir mynne gekofft alse xxx [mark]; hir vp jwer leffte weder gesant in dut sulue bouen schreuen schipp j last soltes, de heifft fol gewagen vnde gekofft vor reit gelt, de last vor xxix [mark]; hir to gekofft xvij tonnen, stan vij fer. iiij sc., den dregers geuen to poken xij sc., vor de secke iij sc., den wegeren ij sc., dem mundeick iij sc., den forluden ix sc. vt to foren, dat vngelt loppet sick ii[½] [mark] vj sc.; jtem so stet dusse last soltes beit jnt schip myt allen vngelde ist in al xxxi[½] [mark] vj sc.; God late jw dat gud myt leue tor hant komen, vnde jk dancke jwer leue vruntliken vor jw kesse, de gj my by deme schipper gesant hebben; dat solt gemerket aldus.** Vorder wetet leue mester Pauel jk solde jwer leue wol rynsschen win gesant hebben, God weit dat hir in Reuel nicht en gud drunck wyns to koppe is. Isset dat her Oleff dar jn den wynter to Abow komt, so dot wol vnde biddet em my behulplich sy myn schult in to manen alse jk ene gebeden hebbe myne schulde in to manen, so jk em in schryfften ouer gegeuen hebbe. Vorder wetet leue mester Pauel, gude vrund, jk sende jw en ecken tonne, dar sende jk jw in en clene gyff, jnt erst xvj rochgen vnde en noss droge butten vnde en weynich reuelscher appel so gud asse jk se hir krygen konde. Dot wol, nemet desse klene gyffte in danck vnde latet jwer leue nicht vorsman. Hyr negest wil jk et, wilt Ghod, vorbetteren; jk hebbe dem schipper Per Olofson geuen vor de last ossemunt vnde vor de ij tonne botter to fracht in al j [mark] vj sc. Hir mede bevele jk jw, werdige leue ffader, Gode van hemel lange myt leue gesund, vnde hebbet dussent gude nacht. Geschreuen in Reuel vp svnte Barberen dach jnt jar – xj etc. Gherdrut, seligen Hans Surpes sin nalaten husfrouwe. Adress: Dem werdighen heren mester Pauel, erssedecken in Abbow, vruntlich gheschreuen.